《姑熟堂歌赠朱太守》
宋代·郭祥正

姑熟太守真贤豪，洗涤弊垢明官曹。民閒吏竦郡无事，华堂新构临江皋。

朱檐斜飞傍星汉，碧瓦不动蟠鲸鳌。酿成玉液宴宾从，手提大笔降风骚。

四时景物换耳目，万古治乱评秋毫。嗟予末坐重感激，胸中茅塞时耘耨。

山鸡卑栖竟何取，岂合鸾凤返翔翱。紫莼茸蕨味正美，鲜鲚玉缕鸣霜刀。

为公一饮直醉倒，坐看万室皆陶陶。谁云江南地偏小，姑熟之堂天下少。

丹湖千里浸城东，蒲苇藏烟春渺渺。牛渚对峙凌歊台，长江倒挂天门开。

风吹玉乌亿万疋，汉兵卷甲沙场回。有时浪止皓月满，琉璃宇宙无纤埃。

帆樯隐隐鸟飞没，渔歌细下天边来。谢元晖，李太白，一生好作江南客。

至今遗恨人不知，孤云尚锁青山宅。请公沥酒一吊之，听我长吟壮灵魄。

人世百年能几何，高会难逢离别多。一朝公去调鼎鼐，斯堂永作甘棠歌。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。